ДГС – Горна Оряховица подари над 900 фиданки на горнооряховчани
Над 900 фиданки подариха на горнооряховчани от Държавното горско стопанство в града, по повод Седмицата на гората. От 10.00 до 13.00 ч. пред сградата на общината, служители на стопанството бяха на разположение на гражданите, които желаят да получат дръвче и да разберат повече за грижите, от които то се нуждае след засаждането.
Фиданките са отгледани в Горски разсадник - Джулюница към Държавното горско стопанство. Те са от видовете червен американски дъб, черен бор, източна туя и цер. 
На 5 април, по инициатива на директора на стопанството Мирена Татарджийска, фиданки като подарък са осигурени и за жителите на Лясковец, а на 6 април акция по раздаване на залесителен материал ще се проведе и в Стражица.
Общо 202 000 броя фиданки са произведени в базовия разсадник в село Джулюница през 2016 година. Това са, както дръвчета за промишлени залесявания, така и декоративни видове. 
[bookmark: _GoBack]По повод Седмицата на гората, от ДГС – Горна Оряховица организираха и конкурс за детска рисунка на тема „Гората е живот“, каквото е мотото на тазгодишния празник. Общо 60 рисунки участваха в надпреварата, а днес директорът на стопанството Мирена Татарджийска награди авторите на отличените творби. Първото място заслужи шестокласничката от Лясковец Петя Петкова.

